高宗皇帝韋杜三詩御書贊
作者：岳珂
朝代：宋

paragraphs: 古者賦詩，惟以言志。
或陳卒章，或摭首意。
惟聖秉籙，啟于多艱。
北鄉之悲，鑾輿未還。
歲時顧瞻，雪涕凝竚。
宸毫寄心，亦或有取。
惟唐二臣，一唱一酬。
節物感懷，下筆不休。
西清燕閒，念此夐隔。
鬰乎居南，凄其望北。
璧跗琅鈕，舒卷龍牋。
白雲其翔，契闊十年。
臣之管窺，嘗讀國史。
曹勛衣襟，洪皓幅紙。
或慟或泣，或命以官。
或間持書，或使問安。
玉音琅琅，具記青汗。
宜其注思，感此歸雁。
三詩之作，迭寫杜韋。
社日二篇，獨書前詩。
昭哉聖情，如古之賦。
迄其弗償，徒切舜慕。
霜露之履，誰無此哀。
止或尼之，謂之何哉。
是帖之傳，式媲遺訓。
敵愾于王，見者必奮。